Euroopan parlamentin päätöslauselma Pohjois-Irlannissa toimivan Irlannin tasavaltalaisarmeijaksi (IRA) itseään nimittävän järjestön harjoittamasta väkivallasta ja rikollisesta toiminnasta ja etenkin Robert McCartneyn murhasta



Virallinen lehti nro 092 E , 20/04/2006 s. 0107 - 0108



P6_TA(2005)0169 Oikeutta Robert McCartneyn perheelle Euroopan parlamentin päätöslauselma Pohjois-Irlannissa toimivan Irlannin tasavaltalaisarmeijaksi (IRA) itseään nimittävän järjestön harjoittamasta väkivallasta ja rikollisesta toiminnasta ja etenkin Robert McCartneyn murhasta Euroopan parlamentti, joka - ottaa huomioon työjärjestyksen 103 artiklan 2 kohdan, A. ottaa huomioon, että Irlannin tasavaltalaisarmeijaksi (IRA) itseään nimittävän järjestön edustajat murhasivat 30. tammikuuta 2005 raa'asti Belfastissa asuvan Robert McCartneyn, yrittivät peitellä rikostaan ja vaativat kaikkia todistajia vaikenemaan IRA:n jäsenten osallisuudesta murhaan, B. ottaa huomioon, että Robert McCartneyn sisaret Catherine McCartney, Paula Arnold, Gemma McMahon, Claire McCartney ja Donna Mary McCartney sekä hänen elinkumppaninsa Bridgeen Karen Hagans kieltäytyivät noudattamasta vaikenemiskäskyä, ja haastoivat rohkeasti ja päättäväisesti IRA:n vaatien oikeutta Robert McCartneyn murhasta, C. ottaa huomioon, että Magennis's Bar -pubissa on arvioitu olleen seitsemisenkymmentä todistajaa juuri ennen Robert McCartneyn kuolemaan johtanutta tappelua ja sen jälkeen, D. ottaa huomioon, että IRA ja sen poliittinen siipi Sinn Féin erottivat eräitä jäseniään määräajaksi tai karkottivat heidät sen jälkeen, kun murhasta nousi laajempi kohu, E. ottaa huomioon, että Sinn Féinin johto on vaatinut oikeutta, mutta se ei ole kehottanut murhasta vastuussa olevia tai murhan todistajia tekemään täysipainoista ja suoraa yhteistyötä Pohjois-Irlannin poliisivoimien kanssa, F. ottaa huomioon, että IRA antoi 8. maaliskuuta 2005 pöyristyttävän lausunnon, jossa se ilmoitti olevansa valmis ampumaan Robert McCartneyn surmaajat, G. ottaa huomioon, että Robert McCartneyn tapauksessa oikeutta hellittämättä hakevat henkilöt ovat joutuneet huhukampanjan kohteiksi, millä pyritään sekä pelottelemaan heitä että vesittämään heidän uskottavuuttaan, H. katsoo, että EU:n rauhanrahasto on harjoittanut arvokasta toimintaa sekä Pohjois-Irlannissa että sen raja-alueella, I. katsoo, ettei Pohjois-Irlannissa voi olla samanaikaisesti sekä rauhaa että väkivaltaisuuksia; 1. tuomitsee Pohjois-Irlannissa toimivan Irlannin tasavaltalaisarmeijaksi (IRA) itseään nimittävän järjestön harjoittaman väkivallan ja rikollisen toiminnan, etenkin Robert McCartneyn murhan; 2. korostaa mitä painokkaimmin, että Robert McCartneyn sisaret ja elinkumppani ansaitsevat täyden tuen vaatiessaan oikeutta; 3. kehottaa Sinn Féinin johtoa pitämään kiinni siitä, että murhasta vastuussa olevat ja murhan todistajat tekisivät suoraan yhteistyötä Pohjois-Irlannin poliisivoimien kanssa ja että IRA ei uhkailisi näitä henkilöitä kostotoimilla, 4. tuomitsee salakavalan huhukampanjan, jolla pyritään pelottelemaan oikeutta hakevia Robert McCartneyn sisaria ja elinkumppania sekä vesittämään heidän uskottavuuttaan; 5. kehottaa neuvostoa ja komissiota tarjoamaan asianmukaista apua Pohjois-Irlannin lainvalvontaviranomaisille, jotta voitaisiin varmistaa, että Robert McCartneyn murhaajat saadaan oikeuden eteen vastaamaan teostaan; 6. ehdottaa, että Euroopan unioni myöntäisi — mikäli Pohjois-Irlannin poliisilaitos ei kykene esittämään syytettä Robert McCartneyn murhasta — varainhoitoasetuksen säännösten mukaisesti avustusta oikeutta hakevalle McCartneyn perheelle siviilioikeudenkäynnistä aiheutuvia kuluja varten; 7. pyytää tässä yhteydessä komissiota huolehtimaan siitä, että kyseinen avustus maksetaan Euroopan unionin yleisessä talousarviossa olevasta budjettikohdasta, joka koskee terrorismin uhreille tarkoitettua apua; 8. kehottaa puhemiestä välittämään tämän päätöslauselman neuvostolle, komissiolle ja jäsenvaltioiden sekä unioniin liittymässä olevien valtioiden ja ehdokasvaltioiden hallituksille ja parlamenteille sekä Euroopan neuvostolle. --------------------------------------------------